DIE hoofmeisie van die Hoërskool Brandwag, Chanri Strydom, is die Oos-Kaap se matrikulant van die jaar vir 2018.
Die Oos-Kaap se weergawe van die matrikulant van die jaar-kompetisie word deur The Herald en Absa aangebied en is die oudste van sy soort in die land. Om in aanmerking te kom, moet ’n kandidaat ’n veelsydige leier wees met uitstaande prestasies in akademie, kultuur, sport en gemeenskapsdiens.
Chanri, wat sedert graad 8 die toppresteerder in haar jaargroep is, het ook die akademie-kategorie gewen. Sy is ’n provinsiale netbalskeidsregter en het verskeie kere Oos-Kaap-kleure vir netbal verwerf.
Gedurende haar hoërskoolloopbaan was sy die kaptein van elke netbalspan, skool en provinsiaal, waarin sy gespeel het.